בתאונות דרכים שהיו בסוף השבוע בכבישי הארץ נהרגו שלושה בני אדם ושמונה נוספים נפצעו. בתאונה שאירעה אחר הצהריים (שבת) בצומת עכו נפצעו באורח בינוני עד קשה ארבעה בני אדם. בין הפצועים ילדה בת 12 שנפגעה קשה בראשה וילד בן 10 שנפצע באורח בינוני בחזה. מתחקיר ראשוני עולה כי שני כלי הרכב התנגשו חזיתית זה בזה.
בתאונת דרכים שאירעה קודם לכן בטבריה נפצעו ארבעה בני אדם, בהם ילדה באורח קשה ואדם נוסף באורח בינוני-קשה. הפצועים פונו לבית חולים לקבלת טיפול רפואי. נסיבות התאונה נחקרות.
שלושה הולכי רגל נהרגו מאז אתמול בתאונות דרכים, שניים מהם בתאונות פגע וברח: בתל אביב נהרגה הבוקר הולכת רגל בתאונת פגע וברח ברחוב החרש. רכב מסוג שאינו ידוע נסע ברחוב מדרום לצפון, ופגע באישה בעת שחצתה את הכביש. המשטרה מבקשת את עזרת הציבור בחיפושים אחר נהג הרכב שנמלט מהמקום.
לפנות בוקר נהרג בבאר שבע מוסא אבו עמרא בן 40 מתל שבע, כשמכונית פרטית מסוג סקודה פגעה בו בעת שחצה כביש סמוך למחנה נתן. נהג הרכב הפוגע נמלט מהמקום, אך מאוחר יותר הגיע לתחנת המשטרה בבאר שבע והסגיר עצמו. רישיונו נשלל מידיית ל 60 יום והוא עוכב לחקירה. במשטרה מעריכים שהאיש נהג תחת השפעת אלכוהול.
אתמול בצהריים נהרג הולך רגל מפגיעת רכב באזור מחלף הסירה בכניסה להרצליה. ההרוג, כבן 70, נפגע על ידי מכונית מסוג מזדה, בעת שניסה לחצות את הכביש סמוך לרחוב מדינת היהודים.
מתחילת השבוע נהרגו בכבישים 13 בני אדם ו-11 נפצעו באורח קשה. מתחילת השנה נהרגו בכבישים 382 בני אדם, 53 פחות מהתקופה המקבילה אשתקד.